ការសម្ភាសរបស់លោកពូណេង ណាត

ក៖អ្នកធ្វើការសម្ភាសឈ្មោះ ហេង សុជីវី ខ៖អ្នកដែលត្រូវបានគេសម្ភាស ណេង ណាត **ការសង្ខេបរបស់លោកពូ​ ណេង ណាត**

*លោកពូ​ ណេង ណាត មានអាយុ៤១ ឆ្នាំមមែ កើតនៅថ្ងៃទី១៥ ខែ១០ ឆ្នាំ១៩៨៥។គាត់មានទីលំនៅបច្ចុប្បន្ននៅកោះឧញ្ញ៉ាតីយ។ គាត់បានរៀបការជាមួយប្រពន្ធតែមួយគត់នៅឆ្នាំ២០១២ ប្រពន្ធគាត់មានអាយុ៣៩ គាត់មានកូន២នាក់ ប្រុសមួយ ស្រីមួយ។*

ក៖ចាស! ជាដំបូង សូមជម្រាបសួរពូ!

ខ៖បាទ! ជម្រាបសួរចែ!

ក៖ហ្នឹងហើយ អ្ហឺ! ថ្ងៃនេះ ខ្ញុំមានឪកាសមកសម្ភាសពូ ហើយថ្ងៃសម្ភាសគឺជាថ្ងៃទី៦ ខែ១០ ឆ្នាំ២០១៨ ហើយនាងខ្ញុំមានឈ្មោះថា ហេង សុជីវី ជាអ្នកសម្ភាស ហើយចុះពូមានឈ្មោះអីដែរ?

ខ៖អ្ហឺ! ខ្ញុំឈ្មោះ ណេង ណាត។

ក៖ពូ! ឈ្មោះហ្នឹងត្រូវនឹងឈ្មោះអត្តសញ្ញាណប័ណ្ណនិងនាមត្រកូលបស់ពូអត់?

ខ៖បាទ!ត្រូវជាមួយអត្តសញ្ញាណប័ណ្ណរហូត!

ក៖ចាស ចុះមានឈ្មោះហៅផ្សេងអត់? មានឈ្មោះក្រៅពីហ្នឹងអ្ហេពូ?

ខ៖អត់មានអ្ហា! នៅក្នុងអត្តសញ្ញាណប័ណ្ណខ្ញុំឈ្មោះ ណេង ណាត ហើយឈ្មោះក្នុងបញ្ជីជាតិខ្ញុំឈ្មោះ ណេង ប៊ុនណាត។

ក៖ពូ អាលូវអាយុម៉ានឆ្នាំហើយ?

ខ៖៤១!

ក៖ពូកើត! ខែឆ្នាំណាដែរចាំបានដែរទេ?

ខ៖ខ្ញុំ អ្ហឺ!១៩៧៩ ថ្ងៃ១០ អ្ហា! ថ្ងៃ១៥ ខែ១០ ឆ្នាំ១៩៧៩

ក៖ចាស​ ហើយចុះឆ្នាំខ្មែរយើងពូ?

ខ៖ឆ្នាំខ្មែរ អ្ហឺ ឆ្នាំមមែ!

ក៖ចាស !

ខ៖តែពូអត់ទាន់ដឹងថា ពុទ្ធសករាជប៉ុន្មានអ្ហេនៀក!នៅក្នុងហ្នឹង។

ក៖ហ៊ឹម!

ខ៖គ្រាន់តែថានៅក្នុងឆ្នាំមមែ!

ក៖ពូ!ស្រុកកំណើតនៅណាដែរ?

ខ៖ស្រុកកំណើតនៅព្រែកតាកូវ ភូមិព្រែកតាកូវ ស្រុកកណ្តាល ខេត្តកណ្តាល

ក៖ចាស!

ខ៖ហ្នឹងហើយ!

ក៖ទីលំនៅអចិន្ត្រៃយ៍បច្ចុប្បន្នវិញ?

ខ៖នៅខាងប្រពន្ធអ្ហា! កោះឧញ្ញ៉ាតី។

ក៖ពូ!រួចទៅពូម៉ោស្នាក់នៅយូរប៉ុនណាដែរ?

ខ​៖អ្ហឺ ខ្ញុំមានគ្រួសារនេះតាំង២០១២ ប៉ុន្តែអាលូវ២០១៨ ហើយ៦ឆ្នាំហើយ។

ក៖ចាស​ ពូហើយកាលពីមុន ពូរៀនសូត្រដល់កំរឹតណាដែរ?

ខ៖អូ!កំរឹតមធ្យមក្នុងឆ្នាំ៩៣ បានចប់អនុវិទ្យាល័យ គឺត្រឹមថ្នាក់ទី៨។

ក៖កាលហ្នឹងពូអាចរៀនចេះសរសេរ ចេះអានភាសាខ្មែរយើងបានល្អណ្ណពូនែ?

ខ៖បាទ ច្បាស់គ្រប់គ្រាន់ ។

ក៖ហើយភាសាផ្សេងពីខ្មែរ?

ខ៖បានអង់គ្លេសតិចតួច អត់បានច្រើនទេ ស្តាយ!

ក៖ចាស!ហើយពូ កាលនៅពីក្មេងហ្នឹង កាលរៀនហ្នឹងមានក្តីស្រមៃ ចង់ធ្វើអីដែរ?

ខ៖កាលហ្នឹង ចង់ធ្វើជាវិស្វករ តែវាមិនអាចបានដូចចិត្តអ្ហា! ជីវភាពយើង​ ពេលហ្នឹងវាវេទនាមែនទែន។ បើនៅក្នុងឆ្នាំ១៩៨០ អ្ហេ! អ្ហឺមួយពាន់ប្រាំបួនរយ...អ្ហេ!​អ្ហឺ ហ្នឹងហើយ១៩៨០ ក្នុងបន្ទុកគ្រួសារមាន៥នាក់ ។ នៅពេលនោះបងបង្កើតគ្រុនឈាម ម្តាយឆ្លងទន្លេ ឪពស់ខាំ មិននឹកស្មានថាបានប៉ាប៉ុននេះអ្ហេ!​ តែសព្វថ្ងៃនេះ ខ្ញុំធ្វើការនៅក្រុមហ៊ុនមួយឈ្មោះ ប៊ី ទុ ធ្វើសំណង់អ្ហា!​មែនទៅធ្វើអី...តែមិនអាចឈានដូចគេបាន ដោយសារតែយើងរៀនអត់បានចប់ចុង ចប់ជ្រោយ។

ក៖ចុះចឹងពូ កាលនៅរៀនហ្នឹង ពូមានមិត្តភក្តិស្និទ្ធស្នាលដែររឺទេ?

ខ៖មានច្រើនណាស់ មិនថានៅជិត នៅឆ្ងាយ នៅណាក៏មានច្រើន ជាពិសេសនៅក្នុងព្រែកតាកូវហ្នឹងម៉ង មានច្រើនសុទ្ធតែមិត្តភក្តិ ដែលរួមទុក្ខ រួមសុខជាមួយគ្នា មានបញ្ហាអីជួយគ្នាទៅវិញ ទៅម៉ោ​! ទោះបីជាយើងរវល់យ៉ាងណាក៏ដោយក៏ត្រូវឆ្លៀតទៅដែរ ស្រលាញ់!

ក៖ចាស ! ពេលហ្នឹង ពួកគាត់មានឈ្មោះអីខ្លះដែរ ពូអាចបានអ្ហេ?

ខ៖អ្ហឺ!អឿនចំរើន ,ឈន អ្ហឺ!នែ ឈនសិលា ,អ្ហឺមែនអ្ហេ!​គាន់សិលា,ឈ្មោះគាត់ ឈ្មោះពូធូ​ តែពេលហ្នឹងភ្លេចត្រកូល ភ្លេចអីអស់ហើយអាលូវ វាយូរដែរហើយ។ ឈ្មោះសុរិន ឈ្មោះវ៉ានី ច្រើន !យាយទៅច្រើន​ ប៉ុន្តែ...

ក៖ចាស​ តែអាលូវហ្នឹង!

ខ៖ភ្លេច!

ក៖អាលូវអញ្ចែក! អាលូវហ្នឹងមានការទាក់ទងគ្នាធម្មតាតើពូអ្ហី?

ខ៖មានការទំនាក់ទំនងគ្នាធម្មតាៗ ។ទៅជួបទៅ !ហៅទៅ យាយ បើទៅ! យើងឆ្លងទឹក វាពិបាក ។

ក៖ហ៊ឹម!

ខ៖កាលជួបជុំគ្នា មានពេលជួបគ្នា ពេលដែលមានបុណ្យទាន នៅរដួចភ្ជំ រដូចចូលឆ្នាំអីហ្នឹង ទៅលេងអ្នកខាងនុះទៅ ទៅជួបជុំគ្នាអ្ហា!

ក៖ពូ! សំរាប់អ្ហឺ! កាលហ្នឹង ម៉េចបានរៀនត្រឹមថ្នាក់ទី៨?

ខ៖បញ្ហានៅក្នុងហ្នឹង គឺជីវភាព ដូចខ្ញុំយាយចឹង ហេតុផលដូចខ្ញុំបានប្រាប់តាំងពីដំបូង ទី១ ម្តាយឆ្លងទន្លេ បងបង្កើតពស់អ្ហាអ្ហឺ!គ្រុនឈាម ឪពស់ខាំ ! មិន...នឹកថាខ្លួនឯងដល់ប៉ប៉ុនហ្នឹងទេ។

ក៖ពូ !អ្ហឺ!នៅក្នុងចិត្តពូអ្ហា ពូគិតថាពូថាខ្លួនឯងបានរៀនសូត្រ​ ត្រូវអត់?

ខ៖ហ៊ឹម! ចង់! អត់មានចង់ឈប់អីម៉ាតិចអ្ហេ តែនៅពេលហ្នឹង យើងទាល់សព្វបែបយ៉ាងទាំងអស់ បើយាយពីការសិក្សាវិញ ព្រលឹមឡើងចឹងអ្ហា!យើងទៅធ្វើចម្ការ ដូចថា​រៀនថ្ងៃ! ព្រលឹមឡើងឃើញតែចម្ការ គ្មានស្អីទេអ្ហេ!​ត្រលប់មកវិញ​ ជួនកាលមកដល់ផ្ទះ គ្មានបាយ គ្មានអីទេ គ្មានទឹកអីអ្ហេ! អារម្មណ៍យើងពិបាកអ្ហាមែនទែនពេលនោះ។

ក៖ចុះពូបើបងប្អូនពូវិញ គាត់បានរៀនចប់នៅកំរឹតណាដែរ កាលហ្នឹង?

ខ​៖បានអាមួយចប់ ចប់វិទ្យាល័យ មហាវិទ្យាល័យ តែវាប៉ូលីស!​ឈ្មោះណៃ លឹមអេង ។ អាលូវវានៅក្នុងកងអង្គរក្សនៅក្រោយវាំងអ្ហា!

ក៖ហ៊ឹម!

ខ៖បន្ទាយបស់វានៅក្រោយវាំងអ្ហា...!

ក៖ចឺង!

ខ៖ហឹ្នងហើយ!

ក៖ចឹងបងប្អូនពូមានម៉ានអ្នកដែរពូ?

ខ៖៥! ប្រុស២ អ្ហាប្រុស៤ ស្រី១ ។ ប្រុស២នៅកណ្តាលម៉ោ ហើយបងប្រុសនៅមុខនោះមួយ ហើយនិងខ្ញុំ។

ហើយម៉ោមីស្រីនៅព្រែកតាកូវឯនុះ! អាប្រុស! អាពៅនៅព្រែកតាកូវ ហើយប្រពន្ធនៅស្អាង! មួយឈ្មោះថាណេង ណឿន បន្ទាប់មកឈ្មោះ ខ្ញុំនេះ!​បន្ទាប់ម៉ោប្អូនប្រុសខ្ញុំនេះ ណេង ណាវីន បន្ទាប់មកណេង ណារិន បន្ទាប់ម៉ោ!ណេង​លឹមអេង...៥នាក់។

ក៖ហើយចុះពូអ្ហឺ! ដូចជាឪពុកម្តាយពូកាលមុន គាត់ប្រកបមុខរបរអីដើម្បីចិញ្ចឹមគ្រួសារដែរ?

ខ៖អ្ហឺ...!បើម៉ែគាត់ត្បាញ អ្ហឺ​ អាជីពបស់គាត់ត្បាញ់! ឪគាត់ធ្វើសំណង់ ។ ទៅធ្វើការអោយគេចឹងវា...ធ្វើការផង ធ្វើចម្ការផង។បើប្រវត្តឪវិញ ថ្ងៃឡើងត្នោត យប់ទៅប៉បោះត្រី ដើម្បីរកលុយ រកកាក់ដើម្បីចិញ្ចឹមក្នុងគ្រួសារ ពិបាកអ្ហា!។

ក៖ចុះគាត់មានប្រាប់ថាពីជីវិតរបស់គាត់កាលនៅពីកុមារភាពដល់ពូដឹងអ្ហេ?

ខ៖អូ...!បើគាត់យាយ ខ្ញុំបានស្តាប់ខ្លះដែរ នៅពេលជំនាន់អាពត របស់ដែលយើងខំប្រឹងដាំ ខំធ្វើ គេអត់អោយហូបចុកគ្រប់គ្រាន់អ្ហេ!​នៅសម័យហ្នឹង​ គាត់យាយចឹង។ មនុស្សយើងចេះលួចត្រឹមអាពត ពីមុនមកអត់ចេះលួចអ្ហេ ចេះលួចត្រឹមជំនាន់អាពតចឹងម៉ង ដើម្បីក្រពះ ដើម្បីគ្រួសារ គាត់ថាដើរទៅយាមចឹងទៅ​! ទៅលួចពោតគេ តែគាត់ដេរជាស្បោងមួយ គាត់ដាក់ខាងក្រោមគូទ ហ្នឹង!​ប្រវត្តិគាត់បានយាយត្រង់ តែគាត់បានស្លាប់ហើយ សព្វថ្ងៃនៅតែម្តាយ។

ក៖ហ៊ឹម ចឹងគាត់ស្លាប់អាយុប៉ុន្មានដែរពូ?

ខ៖អូ...!ដូចជាពីរឆ្នាំ!ឆ្នាំនេះ ប្រហែល៦០ ,៦០ជាង ! ៦០ ,៦៣! គាត់ស្លាប់អាយុ៦៣ ដោយសារជំងឺលើសឈាម ។

ក៖ពូ!​ឪពុកម្តាយពូ ឈ្មោះអីដែរ?

ខ៖ឪពុកឈ្មោះនួន ណេង ម្តាយឈ្មោះហឹម ណន់។

ក៖ម្តាយពូ អាលូវអាយុប៉ុន្មានហើយអ៊ំ?

ខ៖៦៦ហើយ ៦៥ហើយ អ្ហេ...!ម៉ែបង ៦៥,៦៦ហើយគាត់អ្ហូ។

ក៖ហើយពូមានចាំថ្ងៃខែឆ្នាំរបស់ឪពុកម្តាយពូដែរ?

ខ៖អត់ចាំអីទាំងអស់ គាត់អ្នកស្រុកព្រែកតាកូវហ្នឹងម៉ង ស្រុកកំណើតខ្ញុំគឺនៅព្រែកតាកូវហ្នឹងម៉ង។

ក៖ចាស​ ចាស !ហើយពេលដែលគាត់មានព្រះជន្ននៅរស់ ឪពុកពូបានទូន្មានអីដល់ពូដែរ?

ខ៖អូ គាត់យាយថា!បានច្រើនអំពីបញ្ហា ចង់បានរបស់គេ ធ្វើតែអុំពើល្អ! ធ្វើតែទៀងត្រង់ទៅ! វាគ្រាន់តែពិបាកមែន តែវាមិនទៀងត្រង់ តែវាមិនស្លាប់ ដូច ដូចយើងទៅលួចទៅប្លន់គេ ប៉ុន្តែនៅការ ខ្ញុំនៅបន្ទុកគ្រួសារធំៗអ្ហាណា របស់ដែលយើងយកពីផ្សារ ពីណាពីណី គាត់សួរ សួរយើងថា របស់ហ្នឹងយកពីណាម៉ោ...

ក៖ហ៊ឹម!

ខ៖ហ៊ឹម!

ក៖ចាស ចឹងពូ សំរាប់ម្តាយពូវិញ?

ខ៖គាត់!ក៏ដូចគ្នាដែរ​! មុននឹងឃើញរបស់ហ្នឹង គាត់សួរយើង ថាយកពីណាម៉ោ គាត់អត់ចង់បានរបស់គេទេ ចង់បានតែទៀងត្រង់ ត្រឹមត្រូវ! ខ្ញុំក៏តាំងចិត្តខ្លួនឯងចឹងដែរ។

ក៖ចា​ស!

ខ៖ហ្នឹង!

ក៖ម្តាយពូ នៅជាមួយពូរឺនៅស្រុកណាដែរវិញ?

ខ៖គាត់នៅអ្ហឺ!នៅត្រើយ អ្ហឺ!ស្រុកព្រែកតាកូវហ្នឹង។​

ក៖ពូ កើតទាន់ជីដូចជីតាពូខាងឪពុកម្តាយពូអត់?

ខ៖អត់ទាន់អ្ហេ!

ក៖អត់ទាន់ទាំងសងខាងរបស់ពូ?

ខ៖អត់ទាន់ទេ ហ្នឹងហើយ!

ក៖ហើយពូមានដឹងពីរឿងអីខ្លះពីជីដូនជីតារបស់ពូ?

ខ៖អត់បានដឹងសោះ ខ្ញុំបានដឹងតែត្រឹមឪពុកម្តាយខ្ញុំ តែក្រោយមកទៀតអត់ដឹងពីជីដូនជីតាខ្ញុំទេ។

ក៖ចុះផ្នូរពួកគាត់អី អ្ហឺ ពូបានទៅសែន ទៅអីដែរ?

ខ៖ទៅសែនតើ នៅវត្តព្រែកបង្កង។

ក៖ពូ!​អ្ហឺ...!ឪពុកម្តាយពូបានប្រាប់អីខ្លះពីជីដូនជីតារបស់ពូអោយពូដឹងអត់?

ខ៖អត់ អត់បានយាយអីសោះ!

ក៖ចាស​ ចាស!ចុះពូ កាលនៅកុមារភាព​ពូនៅជាមួយបងប្អូន​ នៅពេលវ័យកុមារភាពហ្នឹង ពូចូលចិត្តលេងអីជាមួយពួកគាត់ដែរ?

ខ៖ដូចពេលហ្នឹងដូចអត់សូវចាប់អារម្មណ៍នឹងលេងទេ អត់ម៉ង។

ក៖ហើយពូ ពេលហ្នឹង ពូចូលចិត្តស្តាប់បទចំរៀងអី?

ខ៖បទចំរៀងចូលចិត្តបទចំរៀងបទពីដើម ចូលចិត្តលោកតាស៊ិន​ ស៊ីសាមុត​ ចូលចិត្ត តែអាលូវក៏នៅតែពេញចិត្តរបស់គាត់ចឹង បទចាស់ៗ បទរស់ សេរីសុធ្ធា បទលោកតាស៊ិន​ ស៊ីសាមុត ចូលចិត្តបទចាស់ៗតែបទអាលូវៗអត់ទេ។

ក៖ហើយពេលហ្នឹង ពូមានចាំចំណងជើងចាំ បទអីដែរពូ?

ខ៖បទ!មើលអ្ហឺ! បទមើល...បទអ្ហឺ លោកតាស៊ិន ស៊ីសាមុត បទច្រើន ច្រើន...ចំណងជើង

ក៖ចាំអត់អស់អ្ហេពូណ្ណ?

ខ៖ហ៊ឹម ហ្នឹងហើយ ច្រើនៗណាស់ ចំណងជើង។

ក៖ពូ! ចុះហើយពូ សំរាប់មុខម្ហូបវិញ ពូ!ចូលចិត្តពិសាមុខម្ហូបអីដែរ?

ខ៖យាយរួមទៅ!​ អត់ចេះតមមុខម្ហូបអីទេ អោយតែមានហូបបានទាំងអស់ អ្ហឺ! អត់តែសម្លត្រពាំងមួយអ្ហេ! ស្លត្រពាំង ខ្ញុំអត់ហូបអ្ហេ។

ក៖ម៉េចចឹងពូ?

ខ៖អត់ចូលចិត្ត!

ក៖តែបើពិសាបាន តែអត់ចូលចិត្ត ?

ខ៖បាទ!

ក៖ចា ហើយសំរាប់មុខម្ហូបផ្សេងអី អ្ហឺ ដែលពូគិតថា ហ៊ឹម! ឆ្ងាញ់ជាងគេម៉ង ពូចូលចិត្ត?

ខ៖ប្រហុក ចិញ្ជាំ​ (សើច)

ក៖ប្រហុកចិញ្ជាំ (សើច)

ខ៖ឆ្ងាញ់អ្ហា!

ក៖ចា ចុះពូសំរាប់ពីកាលពីមុនកុមារភាពអីអ្ហាពូ !ចូលចិត្តដូចជា អ្ហឺ ច្រៀង រាំអីអ្ហេពូ (សើច)

ខ៖ចូលចិត្តរាំ ចូលចិត្តលេងបាល់ទាត់ ដល់ពេលយើងចូលមហាវិទ្យាល័យហ្នឹង អ្ហឺកាលពីគេមានលេងបាល់ទាត់ បាល់អីហ្នឹង ទៅលេងនឹងគេដែរ ប៉ុន្តែវា អ្ហឺវាត្រូវតែខ្នងមួយ លែងលេងទៅ វាហើម វាគ្រិចជើង ប៉ោង! ហើយវាខាតពេលវេលា​ យើងរៀនសូត្រ ចឹងដល់ចឹង ទាល់តែលែងព្យាយាមលេងវិញ។ កីឡាអ្ហា! គេត្រូវបោះដុំដែកទៅ បោះដុំដែកទៅ !ហាត់ប្រាណ ហាត់ប្រាណទៅ ឡើងខ្សែរពួរ ឡើងខ្សែរពួរទៅ អាហ្នឹងលេង តែអោយលេងបាល់ទាត់ អត់លេងអ្ហេ ឈឺរាប់ខែ ខាតទាំងរៀន ខាតមួយចប់ ទាត់ទៅចំខ្មងខ្នៀង គ្រិចជើង ប៉ោទាំងអស់នេះ! វា ឈប់លេងប៉ាដោយទៅ។

ក៖រៀងពូនែ?

ខ៖បាទ!

ក៖ចាស ទាក់ទងនឹងពេលទំនេរ ទំនេរចូលចិត្តធ្វើអីដែរពូ?

ខ៖ជួនកាល ខ្ញុំត្រូវមើលសៀវភៅ ចាស់ៗជាភាសាអង់គ្លេស ព្រោះអីយើងធ្វើការជាមួយនឹងគេ ដកបទពិសោធ។

ក៖ត្រូវហើយពូ! ចុះពូរាល់ថ្ងៃហ្នឹង ពិបាករឺក៏យ៉ាងម៉េចដែរពូ?

ខ៖ពិបាក ពិបាកមែន!

(សំលេងអ្នកក្រៅនិយាយ៖​បានហើយ)

ក៖ការលំបាកមានអីគេខ្លះ ពូប្រាប់បានអ្ហេ?

ខ៖ការលំបាកហ្នឹងមានដូចជា យើងធ្វើទៅ មិនអាចទទួលយកបាន កូនចៅធ្វើទៅ ក្រុមហ៊ុនគេអត់អាចទទួលយកបាន យើងទទួលបន្ទក ត្រូវមាត់ ត្រូវអីគេ។

ក៖ចាស ពូ! អ្ហឺ​ ពូធ្លាប់ឆ្លងកាត់ការលំបាកអីគេខ្លះ ដើម្បីរកកំរៃជួយក្រុមគ្រួសារដែរ?

ខ៖អូ​ រាប់ឆ្នាំ ១០ឆ្នាំ ទៅរកស៊ីធ្វើកម្មករ គេលក់ផ្លែឈើ ១០ឆ្នាំ! បទពិសោធន៍១០ឆ្នាំហើយលក់ផ្លែឈើ ក្នុងខែ១រហូតដល់ខែ៣ ក្នុង២៤ម៉ោង លើ២៤ម៉ោង គ្មានពេលសំរាក លំបាក!​ការងារជីវិតជាអ្នកសំណង់វាចឹង លំបាកដូចគ្នា!យើងធ្វើ​ ធ្វើទៅបាន​ គេទទួលយកបាន​​ វាអត់សូវបញ្ហាអីទេ​ តែធ្វើទៅគេទទួលយកអត់បាន ត្រូវមាត់គេគ្រប់គ្នាម៉ងអ្ហា។

ក៖ហើយចុះបន្ទាប់មកទៀតពូទៀត?

ខ៖ មានអីក្រៅពី...គេស្តីអោយទេ។

ក៖ចាស​ អ្ហឺ!ការងារពូមិញមានដូចជាលក់ផ្លែឈើ លក់សំណង់...?

ខ៖ស៊ីឈ្នួលកាប់ដៃអោយគេសព្វបែបយ៉ាង យាយទៅការងារសព្វបែបយ៉ាងទាំងអស់មិនរើសមុខ អោយតែគេប្រើ​អោយតែធ្វើអី !ដែលហៅថាសុទ្ធចរឹក​ គឺអត់ចេះប្រកាន់។

ក៖សុទ្ធចរឹក?ចាស! ចឹងការងារដែលពូធ្លាប់ឆ្លងកាត់មានច្រើនដែរចឹង ហើយការងារមួយណាដែលពូស្រលាញ់ជាងគេក្នុងឆាកជីវិតបស់ពូ?

ខ៖បាទ! ការងារដែលខ្ញុំចូលចិត្តជាងគេ គឺការងារសំណង់ ស្រលាញ់ខ្លាំងបំផុត

ក៖ម៉េចមូលហេតុអីដែរពូ?

ខ​៖មូលហេតុការងារសំណង់ !ការងារនោះវាអត់សាបសូន្យអ្ហេ ដោយសារតែយើងកំពុងអភិវឌ្ឃន៍ទៅ ណាមួយយើងគ្មានកំរឹតវប្បធម៌ណាមួយទៅកាន់ក្នុងប៉ារ៉ូល ទៅកាន់កន្លែងណាអីផ្សេងៗ ចឹងវាអត់មាន ! ចឹងមានតែជំនាញខាងហ្នឹងមួយដែល យើងស្រលាញ់ ពេញចិត្តនឹងការងារហ្នឹងមួយ។

ក៖ចុះហើយ អ្ហឺអាលូវហ្នឹង ការងារសំណង់ផងដែរ ពូនៅតែធ្វើអ្ហេ?

ខ៖នៅតែធ្វើ !

ក៖ហើយការងារហ្នឹងផងដែរ មានការលំបាក ធ្វើអោយជីវិតពូ ម៉េចដែរ បានបង្រៀនពូម៉េចដែរ?

ខ៖យល់ដឹងច្រើន ពេលដែលធ្វើការងារហ្នឹង តើគេធ្វើរបៀបម៉េច យើងធ្លាប់ធ្វើនៅនេះ គេធ្វើអញ្ចេះ ហើយដល់ពេលយើងចូលទៅក្រុមហ៊ុនគេធ្វើអញ្ចុះ! បាទ ចេះច្រើន។

ក​​៖ចាស ហើយ អ្ហឺ!សំរាប់ជីវិតពូកាលមុនមករហូតដល់អាលូវ ពូគិតថាជីវិតពូផ្លាស់ប្តូរអីខ្លះដែរពូ?

ខ៖គ្រាន់តែផ្លាស់ប្តូរ កាលពីមុនយើងវេទនាខ្លាំងតែអាលូវយើងមានហូប មានចុកគ្រប់គ្រាន់ មិនខ្វះ មិនខាតប៉ុន្មាន

ក៖ចាស! ​ចាស!

ខ៖បាទ!

ក​៖ហើយបងស្រី !ដែលត្រូវជាប្រពន្ធបស់ពូ គាត់មានអាយុប៉ុន្មានដែរពូ?

ខ​៖៣៨ ,៣៨ហើយ ចូល៣៩ ហ៊ឹម!

ក៖ហើយចុះមុនពេលដែលពូរៀបការហ្នឹង ពូហើយនឹងគាត់ហ្នឹងស្រលាញ់គ្នារឺក៏ឪពុកម្តាយជាអ្នករៀបចំអោយ?

ខ៖អ្ហូ...!បងប្រុស

ក៖បងប្រុសអ្ហូ?

ខ៖បាទ!

ក​៖គាត់ជាអ្នករៀបចំអោយ ចុះពូបានដែលស្គាល់បងស្រីពីមុនម៉ោដែរអត់?

ខ៖ស្គាល់ ប៉ុន្តែគ្រាន់តែអត់ចាប់អារម្មណ៍។

ក៖ហ៊ឹម... ចឹង?ហ្អឹម ហ្អឹម!

ខ៖ហ៊ឹម!

ក៖ហើយ ហើយអាថ្ងៃរៀបការហ្នឹង បានចាប់ផ្តើមស្គាល់គ្នា!

ខ៖ហ៊ឹម! ស្គាល់គ្នា ពេលដែលដណ្តឹង។

ក៖អូ! ដណ្តឹងទុកមុនពូនែ?

ខ៖ហ្នឹងហើយ!

ក៖កាលហ្នឹងមានបង្គាប់ថ្លៃទឹកដោះអត់?

ខ៖មាន!

ក៖អស់ម៉ាន?

ខ​៖ក្រោយម៉ោ អ្ហឺ!ភ្លេចហើយមិនដឹងអស់ម៉ានដែរ

ក៖ហ៊ីម ហ៊ីម !ហើយចុះពេលហ្នឹង ពូមានមុខរបរការងារហើយដែរតើពូហ្អី?

ខ៖ការងារនៅសំណង់ហ្នឹងម៉ង នៅរហូត

ក៖ចឹង?ហើយអាយុម៉ានហើយកាលរៀបការ ដូចជាមើល? ៤១...ការ២០១២

ចាស ២០១២!

ខ៖៣០ជាង!

ក៖ចាស ចឹងទឹមនឹងការដែរ?ចឹងពូមានកូនម៉ាននាក់ហើយ?

ខ៖២នាក់ហ្នឹង!ប្រុសមួយ ស្រីមួយ។

ក៖ចាស តែ២ហ្នឹងទេ?ហើយកូនទាំងពីរ បានរៀនសូត្រដល់កំរឹតណាដែរ?យ៉ាងម៉េចដែរកូនពូ?

ខ៖ទឹមតែចូលរៀននៅសាលាគេហ្នឹង ហ៊ឹម!​អាមួយទៀត​​ មិនទាន់ទេ!សាលា គេមិនទាន់បើកឈ្មោះរួចអ្ហេ ដល់បញ្ជាក់គេចូលរៀន។

ក៖ហ្នឹងហើយ ចាស! ពូអើយ!ហើយសាលាទាំងអស់ហ្នឹងអ្ហា ដូចជាពេលគេយកកូនទៅអ្ហេ?

ខ៖ជូនទៅតា សាលាគេឯកជន។

ក៖ហ្នឹងហើយ ជិតហ្នឹងដែរអ្ហេ?

ខ៖ពូមានគំរោងអីសំរាប់ពូនៅអនាគតទៀត?គិតថាខំប្រឹង រកលុយ​រកកាក់ ដើម្បីអោយកូនរៀន អោយចេះដឹងគ្រប់គ្នា នៅពេលអនាគត​​ អត់ចង់អោយមកឃើញដូចខ្ញុំចឹងវាពិបាកអ្ហា! ចង់អោយវាមានការងារទៅ នៅក្នុងប៉ារ៉ូ ក្នុងអីទៅ វាស្រួលសំរាប់ជីវិតពួកគាត់ ។

ក៖ហើយសំរាប់បំណងប្រាថ្នារបស់ពូវិញ ពូចង់បានអីសំរាប់ខ្លួនឯងនៅថ្ងៃអនាគតដែរ?

ខ៖អូ ! សំរាប់ខ្ញុំវិញ ធ្វើម៉េច អោយគ្រប់គ្រាន់ក្នុងគ្រួសារបានហើយ អត់ទៀមទារ អត់ចង់បានអី កុំអោយខ្វះខាត កុំអោយជំពាក់គេ តែប៉ុនហ្នឹងបាន។

ក៖ចំពោះការងារពូ ពូចង់ផ្លាស់ប្តូរមុខរបរអីផ្សេងដែរផ្គុំថែមពីលើហ្នឹង?

ខ៖អត់ទាន់គិតទេរឿងនេះ បើ អ្ហឹ បើមានការងារអីដែលបានប្រាក់ចំណូលចូលច្រើនជាងនេះ​ អាចទៅចាប់យកការងារហ្នឹងទៀត ព្រោះការងារអាលូវ យើងការងារសំណង់ យើងមានបានរៀនអីចេះដឹង! ឡើងដោយសារកំលាំង ញើសឈាមខ្លួនឯងប្រឹងដោយធ្វើខ្លួនឯង ។

ក៖ចាស​ ពូចឹងសំរាប់ពូផ្ទាល់ម៉ងដូចជាពូបាន អ្ហឺ តាំងពីទូចម៉ោពូ បើវ័យមុននឹងរៀបការក៏! មុនរៀបការក្រោយរៀបការហ្នឹងអ្ហា!​ពូបានបទពិសោធន៍ក្នុងជីវិតច្រើនចឹង!​ចឹងជីវិតពូបានជួបការលំបាកអីខ្លះដែលធ្វើអោយពូ ចងចាំមិនភ្លេចសោះរហូត មកដល់អាលូវ?

ខ៖បើគិតថាក្រលំបាក លំបាកដូចជាស៊ីឈ្នួលគេ លំបាកមែនទែន។ លក់ផ្លែឈើហ្នឹងនៅក្នុងឆ្នាំ១៩៨០ហ្នឹង ពិបាកខ្លាំង ។

ក៖ចាស! ដូចថាមនុស្សម្នាក់ៗធ្វើការ វាលំបាកណាពូ បានបង្រៀនអីគេ សំរាប់ជីវិតរបស់ពូហើយពូ ហើយពូដោះស្រាយវាម៉េចដែរពូ?

ខ៖រកវិធីដោះស្រាយគឺមានមធ្យោបាយមួយ ដោយខំប្រឹងដោយខ្លួនឯង ទោះបីមានបញ្ហាអី ក៏ត្រូវដោះស្រាយដោយខ្លួនឯង។

ក៖ព្រោះអីផ្លូវជីវិតរបស់យើង!

ខ៖បាទ! ព្រោះអីគ្មានអ្នកណាអាចមកជួយដោះស្រាយបានអ្ហេ មានតែដោះស្រាយខ្លួនឯង

ក៖ពូ!សំរាប់រឿងល្អវិញ ពូមានមោទនភាពអីខ្លះចំពោះខ្លួនឯង?

ខ៖រឿងល្អៗសំរាប់ខ្ញុំគឺរឿង ដែលខ្ញុំធ្វើរឿងអ្វីមួយដោយជោគជ័យនៅក្នុងក្រុមហ៊ុន ខ្ញុំសប្បាយចិត្ត ហើយផ្ទះដូចអីចឹង យើងធ្វើបានដោយខ្លួនឯងចឹង យើងធ្វើមានមោទនភាព។

ក៖អ្ហឺ ផ្ទះហ្នឹង ពូសាងសង់ខ្លួនឯងពូអូ? ពូ!​ ស្នាដៃពូផ្ទាល់ម៉ង?

ខ៖បាទ!

ក៖អ៊ូ...!ល្អមែនទែន ។ ពូពូកែធ្វើអ្ហា! ពូ អ្ហឺទាំងអស់ហ្នឹង ពូចេះជំនាញពីណាម៉ោ?

ខ៖ទៅធ្វើកូនជាងគេ ពីដំបូង!

ក៖ចាស! ហើយអ្ហឺ ម៉ូតអីដែរពូផ្ទះហ្នឹង?

ខ៖អត់ទេ ផ្ទះម៉ូតធម្មតាហ្នឹង វាមិនដូចយើងនៅក្នុងក្រុង វាជាវិឡា វិអីទេ គ្រាន់តែចេះសាមញ្ញ

ក៖សាមញ្ញតែស្អាត ដូចបែបធម្មជាតិអ្ហាពូ?

ខ៖ហ្នឹងហើយ!

ក៖ចាស!ហើយកាលធ្វើហ្នឹងនៅឆ្នាំណាដែរពូ?

ខ៖ទឹមតែធ្វើហើយអាលូវៗហ្នឹងដែរ។

ក៖អូ ចឹងបានមើលទៅរៀងថ្មី ហិហិ ហ៊ី...!

ខ៖បចឹងដាទ!

ក៖ចុះពូ អ្ហឺ!គំរោងទៀត ពូចង់ធ្វើបន្ថែមទៀត រឺក៏ប៉ុនហ្នឹងអ្ហេ?

ខ៖តែប៉ុនហ្នឹងទេ!

ក៖ហ៊ឹម...!

ខ៖អត់មានលទ្ធិភាពធ្វើថែមទៀត​ បើមានចាំគិតមើលទៀត

ក៖អ្ហឺ! ពូអើយ ខ្ញុំឃើញដូចជណ្តើរហ្នឹងមិនទាន់ហើយអស់អ្ហេពូ?

ខ៖នៅ នៅ!មិនទាន់ហើយគ្រប់គ្រាន់អ្ហេ! អស់លុយអស់កាក់ចឹង! ចាំដល់ពេលខ្ញុំរកបានចាំ បន្ថែមវាទៀត។

ក៖ពូ អ្ហឺ ចុះចឹងចាក់ប៊េរតុង ស៊ីម៉ង់អី ហើយខាងឈើហ្នឹងគឺពូដែរ?

ខ៖សំភារះខ្លួនឯង អីខ្លួនឯង តែយើងជួលមេជាងយកគាត់មួយ ធ្វើជាគោលចឹងអ្ហៅ!

ក៖ហ៊ឹម ហ៊ឹម!

ខ៖គេថា ផ្ទះធ្វើខ្លួនឯង កាំបិតចិតដងឯង! ចឹងបានអោយគេធ្វើ អត់ធ្វើខ្លួនឯងអ្ហេ។

ក៖ចឹងយកគាត់មកធ្វើជាគោលហ្នឹង​ មានន័យម៉េចដែរ ចឹងមានន័យថាធ្វើជាគំរូ?

ខ៖បាទ ចឹងមានន័យថាយកគាត់ធ្វើជាមេ គូសវៀសៗ អីចឹងទៅ ហាអ្អេ...អ្ហេម!

ក៖ប៉ុន្តែការពិត ពូអ្នកធ្វើទេ?

ខ ៖បាទ!

ក៖អ៊ូ...! ហើយចឹងពូពូកែណាស់ពូនែ...! ហើយធំទៀត ធ្វើតែម្នាក់ឯង ?

ខ៖ព្រោះនៅក្នុងហ្នឹងមានជាងច្រើន ព្រោះថាផ្ទះនេះមានជាង៦! ៦! ៧នាក់។

ក៖ពូ អ្ហឺ ពូ!អាលូវហ្នឹងពូគិតថា ខ្លួនឯងហ្នឹង ធ្វើបានល្អហើយប៉ុនហ្នឹងអ្ហា?

ខ៖មិនទាន់ពេញចិត្តទេ...

ក៖ (សើច)

ខ៖មិនទាន់ពេញចិត្ត! ដោយសារយើងខ្វះថវិកា ។

ក៖ចាស ចុះឈើអីដែរពូ?

ខ៖សាល្លៅ!

ក៖សាល្លៅ ! ចឹង ការធ្វើហ្នឹងអស់បានដែរពូ?

ខ៖១៣០០០ដុល្លា អត់ទាន់ហើយផង

ក៖ចុះពេលវេលាវិញពូ?

ខ៖ពេលវេលា ២ខែកន្លះ។

ក​៖អត់ច្រើនដែរពូណ្ណ?

ខ៖ហ៊ឹម!

ក៖ហើយអ្ហឺ! សំរាប់អ្ហឺ! ផែនការទៅមុខទៀត! ពូមានគិតថាផ្ទះពូទៅមុខទៅទៀត តើវាមានស្ថានភាពបែបណា ពូមានសម័យអ្ហេ?

ខ៖អាលូវ អត់ទាន់គិតទេ! វារកចំណូល អត់ទាន់ចូល! ចាំដល់ពេល អាហ្អើស...! យើងរកចំណូលបាន ចាំគិតតទៅមុខទៀត។

ក៖ពូអ្ហឺ...!ដូចជាសព្វថ្ងៃ រាល់ថ្ងៃហ្នឹងអ្ហា! ពូមានទៅវត្ត ទៅអីដែរ?

ខ៖អត់ទាន់បានទៅអ្ហេនៀក! ទឹមតាក្រុមហ៊ុន​ គេអោយឈប់ថ្ងៃហ្នឹង

ក៖ហ៊ីម ហ៊ីម!

ខ៖ប្រហែលថ្ងៃហ្នឹង ថ្ងៃស្អែក បានរៀបចំទៅវត្ត

ក៖បិណ្យទី៧ ,៨ហើយនៀក!

ខ៖៨ហើយ!

ក៖ពូ អ្ហឺ! សំរាប់ទៅវត្តអ្ហា ទៅជាលក្ខណះគ្រួសារ រឺទៅមួយណាគេ?

ខ៖ទៅជាលក្ខណះគ្រួសារ!

ក៖ហើយ អ្ហឺ ពូ អ្ហឺទៅ ដោយសារមូលហេតុអីដែរ?

ខ​៖ដើម្បីឧទិ្ធកុសលទៅអោយលោកតា លោកយាយដែលបានស្លាប់! ចឹងយើងយ៉ាងណាក៏បាន១៥ថ្ងៃ បានអី ក៏បានទៅ ១វត្ត ២វត្ត កុំអោយអត់សោះ គឺបុរមបុរាណមក​ ប្រពៃណី​ ទំនាប់ទំលាប់គេចឹងម៉ង យើងត្រូវតចឹង។

ក៖ហើយពូជឿលើព្រះពុទ្ធសាសនាយូរហើយ យូរប៉ុណ្ណាដែរ?

ខ៖អ៊ូ...!យូរហើយ​តាំងពីដឹងក្តីម៉ោ! ព្រះពុទ្ធទៀងត្រង់ ព្រះពុទ្ធគ្មានវៀចវេ។

ក៖ចាស​! ពូ អ្ហឺពូ! សំរាប់សាសនាព្រះពុទ្ធនេះដែរ ក្រុមគ្រួសារពូតែងតែគោរព ប្រណិបត្តិ នូវ អ្ហឺ! វិធីបុណ្យអីខ្លះដែរពូ?

ខ៖បុណ្យអ្ហឺ! បុណ្យភ្ជុំបិណ្យ បុណ្យអ្ហឺ ចូលឆ្នាំខ្មែរ ឆេងម៉េង...

ក៖ឆេងម៉េងដែរ?

ខ៖បាទ!

ក៖ឆេងម៉េងអី ខាងចិនហ្នឹងលោកពូមែន?

ខ៖បាទ ខាងចិន!

ក៖ចឹងសំរាប់តែពិធីបុណ្យចូលឆ្នាំខ្មែរយើងហើយអ្ហឺ...?

ខ៖បុណ្យចូលឆ្នាំខ្មែរ មាឃបូជាអី បុណ្យខ្មែរយើង។

ក៖ហើយសំរាប់ក្រុមគ្រួសារពូ គាត់ជឿលើព្រះពុទ្ធសាសនា យើងទាំងអស់គ្នា?

ខ៖បាទ!

ក៖ ចឹងពូអ្ហឺ! ពូរាល់ថ្ងៃ ពូធ្លាប់បានទូន្មានដល់កូនចៅអីរបស់ពូអ្ហេ?

ខ៖ប្រាប់វាអោយវាខំរៀនទៅ កុំអោយពិបាក យ៉ាប់ដូចយើងអ្ហា! ដល់ពេលរៀនចេះ អីចេះទៅវាស្រួល​ ធ្វើអីវាមិនក្រោមគេ កាលណាយើងមិនចេះ វាពិបាក វាពិបាកមែន។  
ក៖ពូអ្ហឺ! ពូចឹង! សំរាប់ការសម្ភាសលើកទីមួយដែលនិយាយពីជីវិតផ្ទាល់របស់ពូតែម្តង?

ខ៖ហ្នឹងហើយ!

ក៖ជាចុងក្រោយ ពូមានពាក្យពេជន៍អី ដើម្បីផ្តែផ្តាំដល់កូនចៅជំនាន់ក្រោយ ជាពិសេសកូនចៅរបស់ពូផ្ទាល់អ្ហាពេលបាននិងមានឪកាសស្តាប់សំលេងពូក្នុងថ្ងៃនេះ?

ខ៖សូមផ្តែផ្តាំអ្នកដែលបានស្តាប់ហ្នឹង អោយទូន្មានប្រៀនប្រដៅកូន កុំអោយពិបាកៗដូចជាយើងជាម៉ែឪចឹងអ្ហា ចង់អោយកូនហ្នឹង ខំប្រឹង រៀន ខំប្រឹងសូត្រទាំងអស់គ្នាទៅ ពេលទៅណាមកណាអី ធ្វើការអ្វីមួយ វាមិនចាញ់គេ ដោយសារយើងមានចំនេះគ្រប់គ្រាន់ ។

ក៖ចាស មានពាក្យបន្ថែមអីទៀតអ្ហេពូ?

ខ៖អត់ទេ ប៉ុនហ្នឹងបានហើយ!

ក៖ចា អរគុណពូសំរាប់ថ្ងៃនេះ ដែលបានចំណាយពេលសម្ភាសមួយនេះ គឺធ្វើឡើងដោយសកលវិទ្យាល័យនៅសកលវិទ្យាល័យដែលមាននៅសហរដ្ឋអាមេរិក BYU?

ខ៖ហ្នឹងហើយ

ក៖ចាស ដែលនៅសកលវិទ្យាល័យផងដែរ គេមានគេហៈទំព័រវេបសាយបស់គេមួយ ដែលមានអាស័យដ្ឋាន [www.cambodianoralhistory.byu.edu](http://www.cambodianoralhistory.byu.edu) ចឹងសំរាប់គំរោងមួយហ្នឹង គេជួយចង់ក្រង់ប្រវត្តិប្រជាជនខ្មែរយើង ពីប្រវត្តិពិតដូចជាពូមិញបានចូលសម្ភាស។

ខ៖ហ្នឹងហើយ!

ក៖ជីវិតពូតាំងពីឪពុកម្តាយជីដូនជីតា ហើយរហូតពូបានចូលសិក្សា ហើយកំរឹតនៃការសិក្សា​ ហើយពេលពូនៅវ័យកុមារភាព​ តាំងពីចំណូលចិត្តរបស់ពូ ហើយក្រោយម៉ោទៀត បទពិសោធន៍ជីវិតដែលពូធ្លាប់បានឆ្លងកាត់។

ខ៖ហ្នឹងហើយ!

ក៖ចាស ខាងសាលាបើគេចង់សុំសំលេងរបស់ពូ ហើយហ្នឹងរូបថតរបស់ពូមួយដើម្បីទុកអោយកូនចៅជំនាន់ក្រោយ គេអាចចូលទៅស្តាប់នូវពាក្យពេជន៍ពូនៅថ្ងៃនេះ ពូអនុញ្ញាតិដើម្បីអោយគេដាក់បានដែររឺទេ?

ខ៖ មានអី!

ក៖ចាស អ្ហឺជាចុងក្រោយ សូមអរគុណពូដែលចំណាយពេលនៅការសម្ភាសក្នុងថ្ងៃនេះ ចាស!ហើយការសម្ភាសនេះនឹងត្រូវបានការថតទុក​នៅថ្ងៃទី១០ ខែ៦ ឆ្នាំ២០១៩ នេះ

ខ៖ហ្នឹង!

ក៖ចាស អរគុណពូច្រើន ។